b'\n_START_ARTICLE_\nMyrmecozela ochraceella\n_START_SECTION_\nUtseende\n_START_PARAGRAPH_\nEn liten (vingespenn 13-17 millimeter), gulbrun m\xc3\xb8ll. Hodet, forkroppen og forvingene er ensfarget okergule til lyst rustbrune, bakvingene er gr\xc3\xa5 med gule h\xc3\xa5rfrynser. Larven er gulhvit med gulbrunt hode.\n_START_SECTION_\nLevevis\n_START_PARAGRAPH_\nDenne arten lever i tuene til slekten skogsmaur (Formica spp.), s\xc3\xa6rlig slike som st\xc3\xa5r ute p\xc3\xa5 myrer. De voksne sommerfuglene flyr for \xc3\xa5 legge egg om natten fra slutten av juni til m\xc3\xa5nedsskiftet juli-august, om dagen sitter de inne i maurtuene, der de f\xc3\xa5r v\xc3\xa6re i fred for maurene. Larvene spiser r\xc3\xa5tnende organisk materiale inne i tua men gj\xc3\xb8r trolig ikke noen skade for maurene. Arten er funnet hos maur-artene Formica aquilonia (trolig den viktigste vertsarten hos oss), Formica lugubris og Formica rufa.\n_START_SECTION_\nUtbredelse\n_START_PARAGRAPH_\nArten er kjent fra Skandinavia, Baltikum, den europeiske delen av Russland og fra Mellom-Europa vestover til Skottland. I Norge er den funnet ved kysten i Vestfold og ellers i innlandet i S\xc3\xb8r-Norge.'